CELEX: 32020R1758
Language: lt
Date: 2020-08-28 00:00:00
Title: Komisijos deleguotasis reglamentas (ES) 2020/1758 2020 m. rugpjūčio 28 d. kuriuo iš dalies keičiamos Deleguotojo reglamento (ES) 2019/2238 nuostatos, susijusios su dideliu išgyvenamumu grindžiamomis ir de minimis išimtimis, taikomomis tam tikrai demersinių išteklių žvejybai Šiaurės jūroje

2020 11 26   
               
               
                  LT
               
               
                  Europos Sąjungos oficialusis leidinys
               
               
                  L 397/1
               
            
         KOMISIJOS DELEGUOTASIS REGLAMENTAS (ES) 2020/1758
         2020 m. rugpjūčio 28 d.
         kuriuo iš dalies keičiamos Deleguotojo reglamento (ES) 2019/2238 nuostatos, susijusios su dideliu išgyvenamumu grindžiamomis ir de minimis išimtimis, taikomomis tam tikrai demersinių išteklių žvejybai Šiaurės jūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas ir Šiaurės jūroje taikomo įpareigojimo iškrauti laimikį įgyvendinimo nuostatos ir panaikinamas Tarybos reglamentas (EB) Nr. 676/2007 ir Tarybos reglamentas (EB) Nr. 1342/2008 (1), ypač į jo 11 straipsnį,
         kadangi:
         
                     (1)
                  
                  
                     Europos Parlamento ir Tarybos reglamentu (ES) Nr. 1380/2013 (2) siekiama palaipsniui sustabdyti laimikio, sužvejoto vykdant bet kokią ES žvejybą, išmetimą į jūrą nustatant įpareigojimą iškrauti rūšių, dėl kurių taikomi laimikio limitai, žuvų laimikį;
                  
               
                     (2)
                  
                  
                     Reglamento (ES) Nr. 1380/2013 9 straipsnyje numatyta priimti daugiamečius planus, į kuriuos įtraukiamos tam tikrų atitinkamame geografiniame rajone žvejojamų išteklių išsaugojimo priemonės; tokiuose daugiamečiuose planuose išdėstomos išsamios įpareigojimo iškrauti laimikį įgyvendinimo nuostatos ir Komisijai pagal juos gali būti suteikti įgaliojimai remiantis valstybių narių parengtomis bendromis rekomendacijomis priimti dar išsamesnes tokio įgyvendinimo nuostatas;
                  
               
                     (3)
                  
                  
                     Reglamentu (ES) 2018/973, kuriuo nustatytas Šiaurės jūros demersinių išteklių daugiametis planas, Komisijai taip pat suteikiami įgaliojimai priimti deleguotuosius aktus, kuriais, remiantis valstybių narių parengtomis bendromis rekomendacijomis, nustatomos išsamios įpareigojimo iškrauti laimikį įgyvendinimo nuostatos;
                  
               
                     (4)
                  
                  
                     Belgija, Danija, Nyderlandai, Prancūzija, Švedija ir Vokietija turi tiesioginių žvejybos Šiaurės jūroje valdymo interesų. Pasikonsultavusios su Šiaurės jūros patariamąja taryba ir Pelaginių žuvų išteklių valdymo patariamąja taryba, tos valstybės narės 2019 m. gegužės 29 d. pateikė Komisijai bendrą rekomendaciją dėl išsamių įpareigojimo iškrauti laimikį, sužvejotą vykdant demersinių išteklių žvejybą Šiaurės jūroje, įgyvendinimo nuostatų. 2019 m. rugpjūčio 7 d. bendra rekomendacija buvo iš dalies pakeista. Atsižvelgdama į tas bendras rekomendacijas, Komisija priėmė Deleguotąjį reglamentą (ES) 2019/2238 (3);
                  
               
                     (5)
                  
                  
                     2019 m. lapkričio 8 d. atitinkamos valstybės narės ir Jungtinė Karalystė pateikė naują bendrą rekomendaciją ištaisyti kai kurias Deleguotojo reglamento (ES) 2019/2238 klaidas ir netyčia padarytus praleidimus;
                  
               
                     (6)
                  
                  
                     2019 m. lapkričio 8 d. bendroje rekomendacijoje siūloma iki 2021 m. gruodžio 31 d. leisti taikyti išimtį norveginių omarų laimikiui, sužvejotam demersiniais tralais, kurių tralo maišas yra ne mažesnių kaip 70 mm dydžio akių ir turi įtaisytas selektyvumą pagal rūšis didinančias groteles, kurių strypeliai išdėstyti ne didesniu kaip 35 mm atstumu. Ši išimtis pagrįsta palankiu moksliniu vertinimu (4) ir jau buvo įtraukta į ankstesnius išmetimo į jūrą mažinimo planus. 2018 m. Žuvininkystės mokslo, technikos ir ekonomikos komitetas (ŽMTEK) nurodė, kad tą išimtį pagrindžianti mokslinė informacija buvo paremta patikimu metodu, o stambesnių laivynų atveju taikytas tvirtinimo būdas buvo pakankamai pagrįstas (5). Nepaisant šių palankių mokslinių išvadų, Deleguotajame reglamente (ES) 2019/2238 tos išimties taikymo trukmė netyčia buvo apribota iki 2020 m. gruodžio 31 d., nors tam nebuvo jokio mokslinio pagrindo. Todėl ta išimtis turėtų būti taikoma iki 2021 m. gruodžio 31 d.;
                  
               
                     (7)
                  
                  
                     remiantis minėtu ŽMTEK vertinimu, Deleguotajame reglamente (ES) 2019/2238 taip pat klaidingai nustatytas įpareigojimas ne vėliau kaip 2020 m. gegužės 1 d. pateikti duomenis apie išimties taikymą norveginių omarų laimikiui, sužvejotam demersiniais tralais, kurių tralo maišas yra ne mažesnių kaip 70 mm dydžio akių ir turi įtaisytas selektyvumą pagal rūšis didinančias groteles, kurių strypeliai išdėstyti ne didesniu kaip 35 mm atstumu. Todėl įpareigojimas teikti papildomus duomenis dėl šios išimties neturėtų būti taikomas;
                  
               
                     (8)
                  
                  
                     Deleguotajame reglamente (ES) 2019/2238 netyčia praleista išgyvenamumu grindžiama išimtis jūrinių plekšnių laimikiui ir priegaudai. 2019 m. rugpjūčio 7 d. pateiktoje bendroje rekomendacijoje siūloma taikyti išimtį jūrinių plekšnių laimikiui, sužvejotam vykdant plekšniažuvių arba apvaliųjų žuvų žvejybą tam tikrais ne mažesnių kaip 90–99 mm dydžio akių tralais su įtaisyta sekcija Seltra arba tam tikrais ne mažesnių kaip 80–99 mm dydžio akių tralais. ŽMTEK pastebėjo, kad išgyvenamumas pagal įvairių atitinkamų tyrimų duomenis skyrėsi (18–75 %), o smulkesnių jūrinių plekšnių atveju jis buvo ypač mažas (6). Dėl šios priežasties išimtį turėjo būti leista taikyti tik iki 2020 m. gruodžio 31 d., tačiau per klaidą 6 straipsnio 4 dalyje ji nebuvo nurodyta. Be to, dėl šios išimties taip pat reikėtų taikyti įpareigojimą teikti papildomus duomenis;
                  
               
                     (9)
                  
                  
                     2019 m. lapkričio 8 d. bendroje rekomendacijoje siūloma taikyti de minimis išimtį paprastųjų molvų laimikiui, sužvejotam tam tikrais ne mažesnio kaip 120 mm dydžio akių demersiniais tralais;
                  
               
                     (10)
                  
                  
                     Komisijos deleguotuoju reglamentu (ES) 2018/2035 (7) leista taikyti de minimis išimtį ICES 4 parajonyje tam tikrais ne mažesnio kaip 120 mm dydžio akių demersiniais tralais sužvejotam mažiausio išteklių išsaugojimą užtikrinančio orientacinio dydžio nesiekiančių paprastųjų molvų laimikiui. Ši išimtis buvo nustatyta remiantis valstybių narių pateiktais ir moksliniu vertinimu patvirtintais moksliniais įrodymais (8). ŽMTEK pažymėjo, kad galima pagrįstai daryti prielaidą, jog padidinti selektyvumą siekiant sumažinti nepageidaujamą paprastųjų molvų laimikį yra techniškai sudėtinga dėl paprastųjų molvų morfologijos. Ši išimtis nebuvo perkelta į Deleguotąjį reglamentą (ES) 2019/2238 dėl valstybių narių regioninės grupės ir Komisijos nesusikalbėjimo. Todėl Deleguotojo reglamento (ES) 2019/2238 10 straipsnis turėtų būti iš dalies pakeistas įtraukiant minėtą išimtį;
                  
               
                     (11)
                  
                  
                     Deleguotasis reglamentas (ES) 2019/2238 turėtų būti atitinkamai iš dalies pakeistas;
                  
               
                     (12)
                  
                  
                     kadangi šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, šis reglamentas turėtų įsigalioti netrukus po to, kai bus paskelbtas. Atsižvelgiant į tai, kad Deleguotasis reglamentas (ES) 2019/2238 įsigaliojo 2020 m. sausio 1 d., šis reglamentas taip pat turėtų būti taikomas nuo tos datos,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2019/2238 iš dalies keičiamas taip:
            
                        1.
                     
                     
                        3 straipsnio 3 dalis pakeičiama taip:
                        
                           „3.   1 dalies b punkto 1 ir 3 papunkčiuose nurodyta išimtis laikinai taikoma iki 2020 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2020 m. gegužės 1 d. pateikia papildomos mokslinės informacijos, pagrindžiančios 1 dalies b punkto 1 ir 3 papunkčiuose nurodytos išimties taikymą. Pateiktą mokslinę informaciją iki 2020 m. liepos 31 d. įvertina Žuvininkystės mokslo, technikos ir ekonomikos komitetas (ŽMTEK).“;
                        
                     
                  
                        2.
                     
                     
                        6 straipsnio 4 dalis pakeičiama taip:
                        
                           „4.   1 dalies c punkte ir 2 dalyje nurodytos išimtys laikinai taikomos iki 2020 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip iki 2020 m. gegužės 1 d. pateikia papildomos mokslinės informacijos, pagrindžiančios 1 dalies c punkte ir 2 dalyje nurodytų išimčių taikymą. Pateiktą mokslinę informaciją iki 2020 m. liepos 31 d. įvertina ŽMTEK.“;
                        
                     
                  
                        3.
                     
                     
                        10 straipsnis iš dalies keičiamas taip:
                        
                                    a)
                                 
                                 
                                    n punkto įvadinio sakinio antra pastraipa pakeičiama taip:
                                    „šiame punkte nurodyta de minimis išimtis laikinai taikoma iki 2020 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip iki 2020 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2020 m. liepos 31 d. įvertina ŽMTEK;“;
                                 
                              
                                    b)
                                 
                                 
                                    įrašomas šis o punktas:
                                    
                                                „o)
                                             
                                             
                                                demersinių išteklių žvejybos, vykdomos laivų, naudojančių ne mažesnio kaip 120 mm dydžio akių demersinius tralus (OTB, OTT, PTB) paprastosioms molvoms žvejoti, ICES 4 parajonio Sąjungos vandenyse atveju:
                                                tokį mažiausio išteklių išsaugojimą užtikrinančio orientacinio dydžio nesiekiančių paprastųjų molvų kiekį, kuris neviršija 3 % bendro metinio šios rūšies laimikio, sužvejoto vykdant minėtą žvejybą.“
                                             
                                          
                              
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 179, 2018 7 16, p. 1.
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
         
            (3)  2019 m. spalio 1 d. Komisijos deleguotasis reglamentas (ES) 2019/2238, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2020–2021 m. nuostatos (OL L 336, 2019 12 30, p. 34).
         
            (4)  https://stecf.jrc.ec.europa.eu/c/document_library/get_file?uuid=f2e28988-14e4-4fdf-9770-0619edd32e64&groupId=43805
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf/0b2566fa-f07c-4215-99a7-3b7aa1a5265e
         
            (7)  2018 m. spalio 18 d. Komisijos deleguotasis reglamentas (ES) 2018/2035, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2019–2021 m. nuostatos (OL L 327, 2018 12 21, p. 17).
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf/9798bf87-66be-467a-aeb9-4950cddbddfb